CELEX: 62012TN0177
Language: mt
Date: 2012-04-20 00:00:00
Title: Kawża T-177/12: Rikors ippreżentat fl- 20 ta’ April 2012 — Spraylat vs ECHA

16.6.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 174/26
            
         Rikors ippreżentat fl-20 ta’ April 2012 — Spraylat vs ECHA
   (Kawża T-177/12)
   2012/C 174/44
   Lingwa tal-kawża: il-Ġermaniż
   
      Partijiet
   
   
      Rikorrenti: Spraylat GmbH (Aachen, il-Ġermanja) (rappreżentant: K. Fischer, avukat)
   
      Konvenuta: L-Aġenzija Ewropea għas-Sustanzi Kimiċi (ECHA)
   
      Talbiet tar-rikorrenti
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla l-ispiża amministrattiva imposta fuqha mill-konvenuta fil-21 ta’ Frar 2012 (Fattura Nru 10030371) u lilha nnotifikata fil-21 ta’ Frar 2012;
            
         
               —
            
            
               tikkundanna lill-konvenuta għall-ispejjeż.
            
         Sussidjarjament, ir-rikorrenti titlob li d-Deċiżjoni SME(2012) 1445, tal-15 ta’ Frar 2012, tiġi annullata.
   
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka ħames motivi:
   
               (1)
            
            
               L-ewwel motiv ibbażat fuq ksur tar-Regolament (KE) Nru 1907/2006 (1) u tar-Regolament (KE) Nru 340/2008 (2).
               Ir-rikorrenti ssostni, kif stabbilit miż-żewġ regolamenti, li l-unika raġuni għalfejn tista’ tiġi imposta spiża amministrattiva taħt l-Artkolu 13(4) tar-Regolament Nru 340/2008 hija sabiex jiġu koperti l-ispejjeż sostnuti mill-ECHA meta tivverifika reġistrazzjoni skont id-daqs ta’ impriża, u li dan ma tteħidx inkunsiderazzjoni meta ġiet stabbilita l-ispiża amministrattiva skont id-deċiżjoni tal-kunsill amministrattiv tal-ECHA (MB/29/2010). Hija ssostni wkoll li ma huwiex possibbli li tiġi stabbilita l-ispiża amministrattiva li għandha titħallas abbażi tad-daqs ta’ impriża, peress li dan iwassal għal sitwazzjoni fejn impriżi li huma ikbar iħallsu l-parti sostanzjali tal-ispejjeż involuti fl-evalwazzjoni ta’ impriżi li huma iżgħar.
            
         
               (2)
            
            
               It-tieni motiv ibbażat fuq ksur tal-prinċipju ta’ proporzjonalità.
               Skont dan il-prinċipju, l-impożizzjoni ta’ spiża amministrattiva mill-konvenuta għandha tkun proporzjonali max-xogħol involut għall-konvenuta. Skont ir-rikorrenti, tqabbil tal-ħlas ta’ (EUR 20 700) max-xogħol amministrattiv involut għall-konvenuta, juri li dan ma huwiex il-każ.
            
         
               (3)
            
            
               It-tielet motiv ibbażat fuq ksur tal-prinċipju ġenerali ta’ trattament ugwali.
               F’dan ir-rigward, ir-rikorrenti ssostni li l-ispejjeż amministrattivi differenti imposti skont id-daqs ta’ impriża wkoll jikkostitwixxu inugwaljanza fit-trattament, li huwa illeċitu. Minbarra dan, bl-aġġustament tal-prattika amministrattiva tagħha, il-konvenuta kisret il-prinċipju ta’ trattament ugwali, peress li kkunsidrat ir-rikorrenti b’mod differenti minn impriżi rreġistrati oħra, li l-konvenuta ppermettiet, wara li rċeviet numru ta’ reġistrazzjoni, li jagħmlu aġġustamenti għad-daqs tal-impriża rreġistrata sabiex jevitaw l-impożizzjoni ta’ spiża amministrattiva.
            
         
               (4)
            
            
               Ir-raba’ motiv ibbażat fuq ksur tal-prinċipju ta’ ċertezza legali u d-dritt għal amministrazzjoni tajba.
               Għalkemm il-konvenuta kienet taf li, fil-prattika, huwa diffiċli li jiġi kkomunikat id-daqs korrett ta’ impriża fid-dawl tar-reġistrazzjoni, hija ma pprovdietx l-opportunità lir-rikorrenti — bi ksur tad-dritt għal amministrazzjoni tajba — li taġġusta l-figuri tagħha sabiex tevita ħlas tal-ispiża amministrattiva.
            
         
               (5)
            
            
               Il-ħames motiv ibbażat fuq delegazzjoni illeċita ta’ kompetenzi leġiżlattivi tal-konvenuta.
               L-Artikolu 13(4) tar-Regolament Nru 340/2008 jagħti lill-konvenuta s-setgħa li timponi spiża amministrattiva, mingħajr ma tispeċifika d-dettalji ta’ kif spiża għandha tiġi imposta jew, b’mod partikolari, kwalunkwe dettalji dwar l-ispeża nnifisha. Fl-opinjoni tar-rikorrenti, dan jikkostitwixxi delegazzjoni illeċita ta’ kompetenzi leġiżlattivi lill-konvenuta.
            
         
      (1)  Regolament (KE) Nru 1907/2006 tal-Parlament Ewropew u tal-Kunsill, tat-18 ta’ Diċembru 2006, dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, p. 1).
   
      (2)  Regolament tal-Kummissjoni (KE) Nru 340/2008, tas-16 ta’ April 2008, dwar il-ħlasijiet u l-ispejjeż dovuti lill-Aġenzija Ewropea għas-Sustanzi Kimiċi skont ir-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) (ĠU L 107, p. 6).